Ri tataꞌibꞌ fariseos xketamaj chi ri Jesús e kꞌia na ru tijoxelabꞌ ri Areꞌ,
xuqujeꞌ e kꞌia na ri xbꞌan ki qasnaꞌ rumal ri Areꞌ chuwäch ri xbꞌan ki qasnaꞌ rumal ri tat Juan.
Qas tzij kꞌut,
man are tä ri Jesús ri xbꞌanow ri qasnaꞌ,
xane e are ru tijoxelabꞌ xebꞌanowik.
Aretaq ri Jesús xuta waꞌ,
ri tajin käbꞌixik,
xel bꞌi pa Judea,
xtzelej chik pa Galilea.
Pa ru tzelejik kꞌut rajwaxik chi kokꞌow pa taq ri juyubꞌ re Samaria.
Xopan kꞌu pa jun tinimit re Samaria,
Sicar u bꞌiꞌ,
chunaqaj ri ulew ri u yoꞌm ri Jacob che rechbꞌal ri José ru kꞌojol.
Chilaꞌ kꞌut kꞌo wi ri kꞌuaꞌ ri käbꞌix “ru kꞌuaꞌ ri Jacob” che.
Ri Jesús kosinaq chik che ri bꞌinem,
xtꞌuyi chuchiꞌ ri kꞌuaꞌ.
Xa kꞌu jubꞌiqꞌ man kuriq ri nikꞌiaj qꞌij.
E bꞌenaq kꞌu ru tijoxelabꞌ pa ri tinimit chuloqꞌik ri käkitijo,
aretaq xopan jun ixoq aj Samaria chuchiꞌ ri kꞌuaꞌ chukꞌamik u joron.
Ri Jesús xubꞌij che:
Ya la jubꞌiqꞌ nu joron,
—xcha che.
Man käkichꞌabꞌej tä kꞌu kibꞌ ri winaq aj Israel kukꞌ ri winaq aj Samaria,
rumal riꞌ ri ixoq xubꞌij che ri Jesús:
¿Jas che ri lal kätaꞌ la joron la chwe in?
Ri lal kꞌut,
lal aj Israel.
Ri in,
in aj Samaria,
—xcha che.
Ri Jesús xchꞌawik,
xubꞌij che:
We ta etam la jas ri kusipaj ri Dios,
xuqujeꞌ we ta etam la jachin ri in ri tajin kintaꞌ nu joron che la,
ri lal qas tzij kätaꞌ la joron la riꞌ chwe in,
kinya kꞌu na kꞌaslik joron che la,
—xcha che.
Ri ixoq xubꞌij che:
Tat,
man kꞌo tä ne jas käkoj la che resaxik ri joron,
sibꞌalaj naj kꞌut qajinaq ri kꞌuaꞌ.
¿Jawijeꞌ ta kꞌu ne keꞌkꞌama wi la ri kꞌaslik joron ri käya la chwe?
—kächa che.
Ri Jacob ri qa mam ojer are yoꞌwinaq kan waꞌ we kꞌuaꞌ riꞌ chqe,
ri xresaj wi u joron ri areꞌ,
ri ralkꞌual,
xuqujeꞌ ri xresaj wi ki joron ri rawaj.
¿A lal ta kꞌut ri nim na bꞌanik la chuwäch ri areꞌ?
—xcha ri ixoq che ri Jesús.
Ri Jesús xchꞌawik,
xubꞌij che:
Konojel ri käkitij ke we joron riꞌ kächaqiꞌj chi na ki chiꞌ jumul chik.
Jachin kꞌu ri kutij re ri joron ri kinya in,
man kꞌo tä chi na jumul kächaqiꞌj chi u chiꞌ.
Je riꞌ,
rumal chi ri joron ri kinya in che käbꞌulbꞌut na pa ranimaꞌ jeꞌ jas jun u kꞌiyibꞌal jaꞌ ri kuya kꞌaslemal ri man kꞌo tä u kꞌisik,
—xcha che.
Ri ixoq xubꞌij che:
Tat,
ya la we ri joron riꞌ rech man kächaqiꞌj tä chi nu chiꞌ,
rech man rajwaxik tä chi kinpe chi waral chukꞌamik nu joron,
—xcha che.
Ri Jesús xubꞌij che:
Oj bꞌaꞌ la,
jesikꞌij la loq ri achajil la,
käpe chi kꞌu na la waral,
—xcha che.
Ri ixoq xchꞌawik,
xubꞌij:
Man kꞌo tä wachajil,
—xcha che.
Xubꞌij kꞌu ri Jesús che:
Tzij ri käbꞌij la chi man kꞌo tä achajil la.
E jobꞌ kꞌu ne ri achajil la e kꞌolinaq.
Are kꞌu ri jun ri kꞌo ukꞌ la kämik,
man are tä qas achajil la.
Qas tzij bꞌaꞌ ri bꞌim la,
—xcha ri Jesús che ri ixoq.
Aretaq xuta ri ixoq waꞌ,
xubꞌij che ri Jesús:
Tat,
kinwilo chi lal jun qꞌalajisal re ru Loqꞌ Pixabꞌ ri Dios.
Ri qa mam uj ojer,
ri uj aj Samaria,
xkiqꞌijilaj ri Dios waral pa we juyubꞌ riꞌ.
Are kꞌu ri alaq,
ri alaq aj Israel,
käbꞌij alaq chi pa ri tinimit Jerusalén rajwaxik käqꞌijilax wi ri Dios,
—xcha che.
Ri Jesús xchꞌawik,
xubꞌij:
Nan,
kojo bꞌaꞌ la ri kinbꞌij chi kopan na ri qꞌij aretaq ri alaq käqꞌijilaj na alaq ri qa Tat,
man rajwaxik tä kꞌu na chi käpe alaq waral pa we juyubꞌ riꞌ o chi keꞌ alaq pa Jerusalén chuqꞌijilaxik ri qa Tat,
—xcha che.
Ri alaq,
alaq aj Samaria man qas etam alaq jachin ri käqꞌijilaj alaq.
Are kꞌu ri uj qetam jachin ri käqaqꞌijilaj,
rumal chi ru tobꞌanik ri Dios käpetik kumal ri winaq aj Israel.
Kuriq kꞌu na ri qꞌij,
are kämik kꞌut,
aretaq ri winaq ri qas tzij käkiqꞌijilaj ri qa Tat,
qas käkiqꞌijilaj na ri Areꞌ rukꞌ ru taqanik ri Loqꞌalaj Espíritu pa kanimaꞌ.
Ri qa Tat kꞌut,
kraj chi jeꞌ käbꞌan waꞌ kumal ri winaq ri keqꞌijilan che.
Ri Dios are Espíritu,
jachin kꞌu taq ri keqꞌijilan che,
rajwaxik qas tzij käkiqꞌijilaj na rukꞌ ru taqanik ri Loqꞌalaj Espíritu pa kanimaꞌ.
Ri ixoq xubꞌij che:
Ri in wetam chi käpe na ri Mesías ri xuqujeꞌ käbꞌix Cristo che.
Aretaq käpe ri Areꞌ,
kuqꞌalajisaj na ronojel chqawäch,
—xcha che.
Ri Jesús xubꞌij che:
In riꞌ,
ri tajin kintzijon ukꞌ la,
—xcha che.
Qas jeꞌ tajin kubꞌij waꞌ ri Jesús aretaq xeopan ru tijoxelabꞌ.
Xkikajmaj kꞌut chi tajin kätzijon rukꞌ jun ixoq.
Man kꞌo tä kꞌu jun xukochꞌo xutaꞌ che ri Jesús jas ri kraj ri ixoq o jas ri tajin kubꞌij che.
Ri ixoq kꞌut xuya kan ru qꞌebꞌal,
xeꞌ pa ri tinimit,
xubꞌij chke ri winaq:
Chixsajmpeꞌ,
jiliwila kꞌu jun achi ri u bꞌim chwe ronojel ri nu bꞌanom.
¿A mat are waꞌ ri Cristo?
—xcha chke ri winaq.
Xebꞌel kꞌu bꞌi ri winaq pa ri tinimit,
xebꞌeꞌ jelaꞌ jawijeꞌ kꞌo wi ri Jesús.
Are kꞌu ri tijoxelabꞌ tajin käkibꞌij che ri Jesús:
Ajtij,
woq bꞌaꞌ la,
—xecha che.
Ri Jesús kꞌut xubꞌij chke:
Ri in kꞌo ri nu wa ri kintijo ri man iwetam tä ix jasach,
—xcha chke.
Ri tijoxelabꞌ xkichaplej u taꞌik chbꞌil taq kibꞌ,
xkibꞌij:
¿A xa ta kꞌu lo kꞌo jachin xkꞌamow loq ri kutijo?
—xechaꞌ.
Ri Jesús xubꞌij chke:
Ri nu wa are ru bꞌanik ru rayibꞌal ri Jun ri xintaqow loq,
ru kꞌisik kꞌut ru chaplem loq u bꞌanik.
Ri ix kibꞌij:
“Kraj na kiejebꞌ ikꞌ ri cosecha.”
Ri in kꞌut kinbꞌij chiwe:
Chikaꞌyej taq ri tikoꞌn,
e chaqiꞌj chi kꞌut,
e utz chik che ri cosecha.
Ri kächakun pa ri cosecha,
käyiꞌ na ri tojbꞌal re.
Are kꞌu ri cosecha ri kuyako are re kꞌaslemal waꞌ ri man kꞌo tä u kꞌisik,
rech ri ketikoꞌnijik,
xuqujeꞌ ri keyakowik,
junam kekikotik.
Qas tzij kꞌut ri käbꞌixik:
“Jun winaq kätikoꞌnijik,
are kꞌu jun winaq chik ri käyakowik,”
—kächaꞌ.
Ri in xixintaq bꞌik rech kiyak u wäch ri tikoꞌn ri man xiriq tä kꞌäx chutikik.
Juleꞌ winaq chik ri xechakunik,
are kꞌu ri ix xaq xuwi kixkikot chuyakik u wäch ri ki tikoꞌn,
—xcha chke ru tijoxelabꞌ.
E kꞌia kꞌu chke ri winaq pa ri alaj tinimit riꞌ re Samaria ri xekojon che ri Jesús rumal ri xubꞌan ri ixoq,
xujikibꞌa kꞌu u bꞌixik chke:
“U bꞌim chwe ronojel ri nu bꞌanom,”
—xcha riꞌ.
Je riꞌ chi aretaq xeopan ri winaq aj Samaria rukꞌ ri Jesús,
xkibꞌochiꞌj chi käkanaj na kan kukꞌ.
Xkanaj kꞌu na kan kiebꞌ qꞌij kukꞌ.
E kꞌia kꞌu na ri xekojonik aretaq xkita ri tzij ri xubꞌij ri Jesús.
Xkibꞌij kꞌu che ri ixoq:
Kämik käqakojo,
man xuwi tä rumal ri xabꞌij at chqe,
xane rumal chi qa tom uj ri kubꞌij.
Qetam kꞌut chi qas tzij are waꞌ ri Cristo ri Toꞌl Ke ri winaq cho ruwächulew,
—xecha che.